SAMBIRO 59
Ŵanyamata Ŵanayi Awo Ŵakapulikira Yehova
Nebukadinezara wakati watolera ŵakaronga ŵa Ŵayuda ku Babuloni, wakaphalira ŵasilikari ŵake kuti ŵasankhepo ŵanyamata ŵankhongono na ŵakumanya tunthu. Ŵanyamata aŵa ŵakeneranga kusambizgika kwa vyaka vitatu. Masambiro agha ghakaŵa ghakuti ghaŵawovwire kuti ŵaŵe ŵakwenelera kuteŵetera mu nyumba ya themba ku Babuloni. Nebukadinezara wakasora Ashipenazi, wantchito mulara mu nyumba yake, kuti walaŵilirenge ŵanyamata aŵa. Ŵanyamata aŵa, ŵakeneranga kusambira kuŵazga, kulemba, na kuyowoya chiyowoyero cha Ŵakalidi. Ŵakenerangaso kurya chakurya icho themba na ŵantchito ŵake ŵakaryanga. Mazina gha ŵanyamata aŵa ghakaŵa Daniyeli, Hananiya, Mishayeli, na Azariya. Ashipenazi wakaŵathya mazina Ghachibabuloni ghakuti Beliteshazara, Shadireki, Misheki, na Abedinego. Kasi ivi vikaŵatondeska kuteŵetera Yehova?
Ŵanyamata ŵanayi aŵa ŵakasimikizga mtima kuti ŵapulikirenge Yehova. Ŵakamanyanga kuti ŵakwenera yayi kurya vyakurya vya themba, chifukwa Dango la Yehova likatenge vinyake ni vyakukazuzgika. Ntheura ŵakaphalira Ashipenazi kuti: ‘Taŵeya, kutiryeska vyakurya vya themba yayi.’ Ashipenazi wakati: ‘Usange mukurya yayi ndipo themba lamuwonani kuti mukulwara, lizamunikoma!’
Daniyeli wakapempha uyo wakaŵalaŵiliranga kuti: ‘Taŵeya, mutipe waka mphangwe na maji kwa mazuŵa 10. Para mazuŵa agha ghakwana muzakatiyaniske na ŵanyamata awo ŵakurya vyakurya vya themba.’ Uyo wakaŵalaŵiliranga wakazomera.
Pamanyuma pa mazuŵa 10, Daniyeli na ŵanyake ŵatatu ŵakawonekanga ŵakututuŵa kuluska ŵanyamata ŵanyake wose. Yehova wakakondwa chifukwa ŵakamupulikira. Nakuti wakamupa Daniyeli vinjeru kuti wapulikiskenge mboniwoni na maloto.
Ŵakati ŵamara kusambizgika, Ashipenazi wakatolera ŵanyamata wose kwa Nebukadinezara. Themba likayowoya nawo ndipo likawona kuti Daniyeli, Hananiya, Mishayeli, na Azariya ŵakaŵa ŵamahara chomene na ŵakumanya tunthu kuluska ŵanyamata wose. Themba likasankha ŵanyamata ŵanayi aŵa kuti ŵateŵeterenge mu nyumba yake. Ntheura kanandi likafumbangako ulongozgi pa nkhani zikuruzikuru. Yehova wakaŵapa mahara kuluska ŵanalume wose ŵavinjeru na ŵamasalamusi ŵa themba.
Nangauli ŵakaŵa ku charu chachilendo, Daniyeli, Hananiya, Mishayeli, na Azariya ŵakaluwa yayi kuti mbanthu ŵa Yehova. Kasi nawe ukumbukenge Yehova nyengo zose, nanga ungaŵa kwawekha uko ŵapapi ŵako kulije?
“Munthu waleke kudelera uwukirano wako. Kweni, uŵe chakuwonerapo ku ŵakupulikana mu kayowoyero, mu makhaliro, mu chitemwa, mu chipulikano, na mu utuŵa.”—1 Timote 4:12
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn